**שליחות מנלן**

בעזרת ה'

**שלב א: לימוד משנה**

הדיון בדיני שליחות בש"ס נמצא בדפים הפותחים את פרק שני של מסכת קידושין והוא נסרך אגב המשנה הנמצאת בגמרא במסכת קידושין דף מא ע"א.

1. למדו המשנה וחשבו אילו עקרונות  על שליחות הייתן יכולות להסיק מתוכה:

**שלב ב: לימוד הסוגיה**

1. למדו את השלב הראשון של הסוגיה: "שליחות מנלן" ועד "שליח עושה שליח"

ביאורי מילים:

מנלן = מניין לנו

* 1. מה מחפשת הסוגיה? התשובה של הברייתא מורכבת משלושה חלקים: הבינו כל אחד מהלימודים? מה הפסוק בתורה עליו בנוי המדרש?
  2. נסו לחשוב מדוע היה צורך בשלושה חלקים שונים לתשובה (כלומר: מה מוסיף כל לימוד על הלימוד הקודם).

|  |  |  |
| --- | --- | --- |
| המילה ממנה נדרשת הדרשה | תוכן הדרשה | החידוש על גבי הלימוד הקודם |
| "ושלח" |  |  |
| "ושלחה" |  |  |
| "ושלח" ושלחה" |  |  |

1. למדו את החלק הבא בסוגיה מהמילים: "אשכחן בגירושין" ועד "משוי שליח".

ביאורי מילים:

אשכחן=מצאנו

וכ"ת = וכי תימא - ואם תאמר

דיליף = שלמד

משוי = עושה

נמי = גם

* 1. מה הסיבה שגם אחרי שלמדנו שיש גירושין על ידי שליח צריך מאמץ למדני נוסף בשביל ללמד שיש גם קידושין על ידי שליח?
  2. ראו את דברי התוספות רא"ש והפני יהושע על הסוגיה:

**תוספות הרא"ש מסכת קידושין דף מא עמוד א**

מה לגירושין שכן ישנן בעל כרחה. וכיון דבקל נעשה המעשה הילכך נעשה נמי ע"י שליח.

**פני יהושע מסכת קידושין דף מא עמוד ב**

שכן הבעל יכול לגרש בעל כרחה וכיון שהמעשה מסור כ"כ ביד הבעל שיכול לגרש בעל כרחה של האשה מש"ה מצי למיעבד שליח משא"כ בקידושין

* כיצד כל אחד מהם מסביר את הנחת היסוד של הגמרא שהכי פשוט לחדש את דין שליחות בגירושין? מה אפשר ללמוד על מוסד השליחות לפי כל פרשן?
  1. מה ההיקש שעושה הסוגיה בין קידושין לגירושין שמאפשר ללמוד שדיני שליחות חלים גם בקידושין?

1. הסוגיה מתקדמת ומציעה מרחב נוסף בו מוכח מהמקורות שאפשר לפעול על ידי שליח ומחפשת מקור להרחבה זו. למדו מהמילים: "ואלא הא" ועד "לרבות את השליח".
   1. מה המקור התנאי ממנו לומדת הסוגיה שיש שליחות גם במרחב נוסף? מה המרחב הזה?
   2. הסוגיה מציעה להרחיב את הלימוד מגירושין ודוחה את ההצעה הזו. למה יותר מחודש להפעיל דיני שליחות בתרומה מאשר בגירושין?
   3. מה הלימוד שהסוגיה מציעה לאפשרות לתרום על ידי שליח?
2. אנחנו מדלגות על שורה אחת בגמרא בה הסוגיה מנסה להבין האם הלימוד שיש שליח לענייני תרומה היה יכול ללמד גם שליחות בגירושין ואזי די להסתפק בו, וממשיכות מהמילים: "והא דתנן" עד "אדם כמותו" (בפעם השנייה שמופיעות מילים אלו)

בחלק זה הסוגיה שוב מוכיחה שיש עוד מרחב נוסף מעבר לגירושין וקידושין ומעבר לתרומה בו ניתן להפעיל שליח.

ביאורי מילים

דיליף מהנך=נלמד מאלו

נפקא=יוצא

* 1. מה המקור התנאי ממנו לומדת הסוגיה שיש שליחות גם במרחב נוסף? מה המרחב הזה?
  2. הסוגיה מציעה להרחיב את הלימוד מגירושין ומתרומה ודוחה את ההצעה הזו. למה יותר מחודש להפעיל דיני שליחות בקרבנות מאשר בגירושין קידושין ותרומה?
  3. מה הלימוד שהסוגיה מציעה לאפשרות לשחוט קרבן פסח על ידי שליח?

1. נעצור את הסוגיה בשלב זה שכן פגשנו כבר את כל הלימודים שיש לגמרא להציע לאפשרות של מישהו בעולם לפעול עבורי. נסכם את מה שראינו עד כה: (במידה ואת מסתבכת עם העמודה השנייה והשלישית - המשיכי הלאה. אנחנו ננתח את הדברים בשיעור. חשוב שהסוגיה תהיה מוחזקת לך)

|  |  |  |  |
| --- | --- | --- | --- |
|  | הלימוד | מה התוספת על גבי הלימוד הקודם? | מה זה להיות שליח? |
| גירושין |  |  |  |
| קידושין |  |  |  |
| תרומה |  |  |  |
| קרבן פסח |  |  |  |

**שלב ג: לימוד ראשונים ואחרונים**

1. נלמד את דברי הקצות שהם המקור המפורסם ואולי החשוב ביותר בדיני שליחות. הקצות בונה על מחלוקת טור ורמב"ם שנראה מתוך הטקסט של הקצות

**קצות החושן סימן קפח ס"ק ב**

וראוי לספק היכא דהיה פקח בשעה שעשאו שליח וקודם שגמר השליח שליחותו נשתטה המשלח, מי אזלינן בתר מעיקרא ובשעה שעשאו שליח פקח היה ועומד במקום המשלח, או אזלינן בתר בסוף והרי בשעת גמר השליחות נשתטה המשלח ובטלה שליחות.

* מה השאלה שמבקש לבדוק הקצות? נסו לחשוב מדוע שאלה זו חשובה לא רק בהיבט המעשי אלא גם בהיבט המושגי של הבנת מנגנון השליחות?

**המשך דבריו**

אמנם מצאנו שנחלקו בזה קמאי, דלדעת הרמב"ם פ"ב (מגירושין הט"ו) אם היה בריא בשעת מינוי שליחות ואח"כ אחזו חולי שטות דאם נתנו השליח הו"ל גט מן התורה ואינו פסול אלא מדרבנן שלא יאמרו שוטה בר גירושין, ולדעת הטור באה"ע סימן קכ"א כה"ג הגט פסול מן התורה. ועיין פירוש ר"ח הלכות גיטין (סימן קכ"א סעיף ב') שהעלה כדעת הרמב"ם, וכתב דאפילו גוסס דאינו בר גירושין אם עשאו שליח קודם ואח"כ נעשה גוסס נמי מהני שליחותיה וע"ש.

ולדעת הרמב"ם דמן התורה הוי גט ואינו פסול אלא מדרבנן שלא יאמרו שוטה בר גירושין, א"כ (=אם כן) הכא גבי ממון כה"ג (=כהאי גוונא) לא גמרינן, אבל לדעת הטור דהוי מן התורה ביטול השליחות כל שנשתטה בשעת גמר השליחות, א"כ בממון נמי ליכא שליחות.

* מה המחלוקת של הרמב"ם והטור? מה מסיק הקצות משיטת הרמב"ם לשאלתו?

**המשך דבריו**

אמנם אכתי צריך להתבונן לפי דעת הרמב"ם דלא מיבטל שליחותיה אפילו נשתטה בשעת גמר השליחות ומשום דכבר עמד השליח במקום המשלח בשעה שעשאו, א"כ (=אם כן) הא דתנן פרק קמא דגיטין (דף יג ע"א) "האומר תנו גט זה לאשתי שטר שחרור זה לעבדי ומת לא יתנו לאחר מיתה", ואמאי נימא כבר עמד השליח במקום המשלח? דהא גוסס או נשתטה נמי אין במעשיהם כלום ואמרינן כבר נעשה כמותו.

ובתוס' שם פ"ק דגיטין דף י"ג (ע"א ד"ה לא יתנו) ז"ל, וקמ"ל דאין גט לאחר מיתה, אף על גב דבהדיא תנן פרק מי שאחזו (שם עב, א) דאין גט לאחר מיתה, הכא אצטריך לאשמעינן דאע"ג שמינה המגרש השליח בחייו לא חשיב להיות כמותו לאחר מיתה כאילו הוא עצמו קיים אלא חשיב גט לאחר מיתה עכ"ל, וכ"כ תוס' פרק מי שמת (ב"ב) דף קנ"א (ע"ב ד"ה תנו גט) ע"ש. והיא גופה קשיא דלמה לא יהיה השליח כמותו לאחר מיתה כיון דכבר נעשה שליח בחייו, וגוסס נמי הרי הוא כמת לדעת כמה פוסקים ואפ"ה כל שמינה אותו לשליח קודם שהיה גוסס, דהשליח במקומו אפילו אחר שנעשה גוסס, וע"ש פר"ח.

* הקצות מבין שלפי שיטת הרמב"ם גם לאחר שהמשלח מת השליח יכול לבצע השליחות. הגדירו לעצמכן מדוע זה מה שיוצא משיטת הרמב"ם? וחשבו האם אתן מקבלות את ההנחה הזו?
* המחשבה ששליחות פועלת גם לאחר מות המשלח נסתרת מסוגיה במסכת גיטין פרק יג ע"א. מה הסתירה? (אם זמנכן בידכן ראו גם את החלק שבאותיות קטנות בו הקצות מביא את דברי התוספות בסוגיה שם ובסוגיה נוספת)

**המשך דבריו**

ונראה לי בזה דנהי דשלוחו כמותו אפילו אחר מותו, כיון דאיהו גופיה אילו בעי לשחרר את עבדו אחר שמכרו אותו לאחרים אפילו כבר עשה שליח לשחרר עבדו וקודם שנתן השליח שחרורו חזר ומכרו לאחר תו לא מצי שליח לשחררו כיון דאיהו גופיה אין לו רשות בו וכאחר הוא, וכן באשה כיון דמיתת הבעל מתיר ותו לא אגידא ביה כלל, ומש"ה (=ומשם הכי) לא אמרינן ביה שלוחו כמותו כיון דאיהו גופיה אחר שמת לית ליה רשות כלל לא בעבד ולא באשה וכמ"ש, אבל בנשתטה או בגוסס כיון דאכתי זה עבדו וזו אשתו אלא שמחוסר דעת ויד לגרש, ולכן השליח שכבר נעשה במקומו והשליח בר דעת ושלוחו כמותו.

וכן נראה מדברי רש"י פ"ק דגיטין שם דף י"ג במשנה שם לא יתנו לאחר מיתה וז"ל, דגיטא לא הוי עד דמטי לידיה וכי מטא לידיה הא מית משחרר ופקעה ליה רשותיה עכ"ל. וכ"כ רש"י פ"ק דגיטין דף ט' (ע"ב) ז"ל, לא יתנו לאחר מיתה וכו' וכיון דמית קודם תו לא הוי שחרור דנפקא ליה רשותיה מיניה וחייל עליו רשות יורשין עכ"ל. והיינו כמ"ש כיון דכבר יצא העבד מרשותיה ונכנס לרשות יורשין, וכה"ג בעושה שליח לשחרר ומכרו לאחר דתו לא מהני שלוחו לשחרר כיון דכבר יצא מרשותו, והיינו נמי טעמא דאשה דכבר יצאה מרשותו במיתת הבעל וכמ"ש, ומדכתב רש"י טעמא משום דפקע רשותיה ונכנס לרשות יורשין, ותיפוק ליה דלאחר מיתה ליכא משלח, משמע דס"ל לרש"י נמי כשיטת הרמב"ם בנשתטה קודם נתינה הוי שליחות ומתניתין דלא יתנו לאחר מיתה משמע דאפילו מן התורה פסול.

* כיצד מסביר הקצות מדוע למרות שיש שליחות אחר מות המשלח, אין אפשרות לשליח לתת גט אחרי מות המשלח? (מי שזמנה בידה שתראה גם האותיות הקטנות: כיצד מוכיח זאת הקצות מפירוש רש"י)

לסיכום: נסו למלא הטבלה הבאה

|  |  |  |  |  |  |
| --- | --- | --- | --- | --- | --- |
|  | תוקף שליחות גט שהבעל השתטה לפני שהשליח הגיע לאשה: | תוקף שליחות בעניינים אחרים שהמשלח הופך לשוטה לאחר מינוי השליחות וקודם הביצוע | תוקף שליחות גט שהבעל מת לפני שהשליח הגיע לאשה: | תוקף שליחות בעניינים אחרים שהמשלח מת לאחר מינוי השליחות וקודם הביצוע | מהות ואופי מנגנון השליחות: |
| טור |  |  |  |  |  |
| רמב"ם |  |  |  |  |  |

**סוף דברי הקצות**

וכן נראה לענ"ד (=לעניות דעתי) מוכח דאפילו אחר מיתת המשלח שליחות לא בטל ונכנס השליח החי במקומו, דהא קי"ל (=קיימא לן)  בשליח שחלה דעושה שליח אחר וכמבואר בפרק כל הגט (גיטין כט, א), ואף על גב דשליח שני מכח שליח הראשון בא ושליח דראשון הוא, מדכתב מוהר"ם פדאווה בסדר הגט (אות י') דאם שליח הראשון מבטל שליחות השני הרי השליחות בטל ע"ש, והובא בט"ז באה"ע סימן קמ"א (סקכ"ו), ועיין משנה למלך פ"ו מגירושין (הט"ז), וא"כ היכא דמת (משלח) [השליח] הראשון היכי נותן שליח השני (ע"ש באה"ע סימן קמ"א סעיף מ"א), אלא ודאי דשליחות לא בטל אפילו אחר מות הראשון, וטעמא דמתניתין הנזכרת דלא יתנו לאחר מיתה היינו משום דפקע רשותיה וכאחר דמי.

* כיצד מוכיח הקצות שיש שליח אחר מיתה מסוגיית "שליח עושה שליח"?